V chovnej stanici pri Správe Národného parku Slovenský raj v Spišskej Novej Vsi v súčasnosti zachraňujú už druhého netopiera v tomto roku.
SPIŠSKÁ NOVÁ VES. Vďaka informácii v médiách o záchrane netopiera nájdeného v Gelnici pribudol v týchto dňoch do chovnej stanice pri Správe Národného parku Slovenský raj v Spišskej Novej Vsi jeho ďalší príbuzný.
"V chovnej stanici sa staráme o nájdené živočíchy z voľnej prírody, ktoré sa zranili, sú podvýživené alebo v zlom stave. Väčšinou sa nám ozvú ľudia, ktorým osud zranených zvierat nie je ľahostajný," vysvetľuje zoologička Andrea Hájková, ktorá sa špecializuje na výskum a ochranu netopierov a ich rehabilitáciu.
Od začiatku roka sa v stanici ocitol už druhý netopier. Po Troch kráľoch našli v Gelnici na balkóne netopiera druhu raniak hrdzavý, ktorý zrejme vypadol zo štrbiny panelového domu.
"Majiteľka bytu sa v snahe pomôcť vzácnemu cicavcovi obrátila na viacero ochranárskych organizácií, kým dostala kontakt na Správu NP SR. Najjednoduchším riešením je vytočiť integrovaný záchranný systém 112, kde vám poskytnú telefónne číslo na nás, prípadne nám dajú vedieť," radí zoologička.
Prebúdzajú sa zo spánku
Podobný osud postihol aj ďalšieho netopiera druhu ucháč svetlý, ktorý padol do bytu cez otvorené okno v Levoči.
Domáci neváhali a zavolali na spomínané pohotovostné číslo. Začiatkom týždňa sa tento unikátny živočích dostal do chovnej stanice, kde sa o neho príkladne starajú.
"Netopier nemá v zime dostatočnú hmotnosť, a preto ho je potrebné niekoľkokrát za deň kŕmiť múčnymi červami. Nový 'pacient' zo začiatku neprijímal potravu, no postupne o ňu začal prejavovať záujem. Šanca na prežitie je pomerne vysoká," hovorí A. Hájková.
Keď naberie dostatok síl, ochranárka ho tak ako jeho predchodcu zazimuje v pivničných priestoroch na Správe NP SR.
Podľa názoru zoologičky súčasné výkyvy teplôt spôsobujú, že sa netopiere prebúdzajú zo zimného spánku, pohybujú sa a niektoré zo svojho zimoviska vypadnú.
Všetky druhy netopierov na Slovensku sú prísne chránené, pretože patria medzi ohrozené druhy.
Vlani sa v chovnej stanici ocitli tri netopiere, ochranári sa starali tiež aj o ježkov, veveričku, či liečili dolámané dravce po zrážke s motorovými vozidlami.